Rowers in hof wat Pta-pa op hoofweg skietArgieffoto (StevePB, Pixabay) Costa Karvouniaris is Vrydagmiddag drie keer deur gewapende rowers by die John Vorster-afrit in Centurion geskiet. Hy is kort daarna oorlede. Kapt. Coba Brits, woordvoerder van die polisie, het gesê drie rowers in ŉ swart Range Rover het Karvouniaris glo van die bank af gevolg voordat hulle hom by die afrit van die pad af gedwing het. Hulle het hom van ŉ onbekende bedrag kontant beroof. Hulle het op die vlug geslaan nadat hulle hom geskiet het. “Toe polisiebeamptes omstreeks 14:30 by die toneel opdaag, het die slagoffer langs sy motor gelê,” het sy gesê. “Hy het nog gelewe.” Lede van die blitspatrollie het die Range Rover in Rabie Ridge naby Midrand vasgetrek en twee verdagtes is in hegtenis geneem. Een verdagte kon daarin slaag om te ontsnap. Van die gesteelde kontant is ook teruggekry. Volgens Brits is ŉ saak van gewapende roof aanhangig gemaak, wat nou na moord verander sal word. Sy kon nie teen Woensdagmiddag bevestig of die verdagtes om borgtog sal aansoek doen nie. Karvouniaris laat sy vrou, Mondi, en hul baba agter.